*VEGA præsenterer:*

**Et sindrigt sammensurium af dreampop og shoegaze fra Blonde Redhead**

*Den amerikanske trio Blonde Redhead pirrer dine sanser i Lille VEGA den 29. august.*

Den kosmopolitiske indierock-trio Blonde Redhead har base i New York. Bandet har i løbet af sin 25 årige levetid foretaget et musikalsk kvantespring – fra at dyrke et larmende,Sonic Youth-klingende art-rock udtryk er bandet på de senere udgivelser nået frem til en langt mere melodisk, eklektisk og tilgængelig indiepop-rock lyd.

Til koncerten i VEGA vil trioen spille sange fra deres nyeste udgivelse, ep’en *3 O’Clock* fra 2017 samt et udvalgt repertoire fra deres lange karriere. Med *3 O’Clock*, som udkom tre år efter deres forrige album *Barragán*, fortsætter Blonde Redhead langs deres mere melodiske åre med varme, afdæmpede sange præget af elektroniske effekter, psykedeliske loops og dramatiske strygere fra The American Contemporary Music Ensemble.

De kommende uger vil den internationale trio udgive nye versioner af ”Where Your Mind Wants To Go” fra *3 O’Clock* med den italienske komponist Ludovico Einaudi og den franske producer Rone.

**Kunstnerisk ligesind**

Historien om Blonde Redhead starter allerede i begyndelsen af 90’erne, hvor det italienske brødrepar Simone og Amadeo Pace flytter til New York og møder japanske Kazu Makino.

De leder alle tre efter kunstnerisk ligesindede og finder det i metropolens bugnende avantgardescene – og vigtigst af alt i hinanden. Med skiftende bassister udgav de gennem 90’erne flere støjfræsende, til tider kaotiske no-wave inspirerede album, før de begav sig ud i shoegaze og dreampop.

**Fakta om koncerten:**

Blonde Redhead (US)

Onsdag d. 29. august kl. 21.00

Lille VEGA, Enghavevej 40, 1674 København V

250 kr. + gebyr

Forsalget starter i dag via vega.dk og Ticketmaster